नरेंद्र भाई आज भाजपा के लोकसभा में 280 और राज्यसभा में 55 आज्ञाकारियों के अगुआ हैं। 44 और राजनीतिक दलों के 56 हमजोली लोकसभा में और 12 राज्यसभा में उनके बताए पथ पर चलने की प्रतिज्ञा ले कर ढाई बरस से उनके साथ हैं। लेकिन इन हमजोलियों पर तो छोड़िए, नरेंद्र भाई को अपने आज्ञाकारियों पर भी अब उतना भरोसा नहीं रहा है कि लोकसभा में विपक्ष के स्थगन प्रस्ताव पर बहस करा लें। ऐसी बहस के लिए तो वे तैयार हैं, जिसके बाद नोटबंदी के मुद्दे पर सदन में मतदान न हो, मगर रायशुमारी की तो कल्पना ही उन्हें कंपकंपा रही है, क्योंकि ढोल की पोल का बांध ढाई साल से उफन रहा है और अगर कहीं यह टूटा तो उसका सैलाब पता नहीं क्या-क्या बहा ले जाएगा।